

Αθήνα, 28 Απριλίου 2025

**ΑΝΑΦΟΡΑ**

- προς τον Υπουργό Περιβάλλοντος και Ενέργειας

**Θέμα: «Ανάγκη άμεσης παρέμβασης για την επανεκκίνηση του έργου διανομής φυσικού αερίου στα Ιωάννινα»**

Η βουλευτής Ιωαννίνων της Νέας Αριστεράς, Μερόπη Τζούφη, καταθέτει ως Αναφορά προς τον Υπουργό Περιβάλλοντος και Ενέργειας την επιστολή του Δημάρχου Ιωαννίνων, με την οποία εκφράζεται η έντονη ανησυχία της Δημοτικής Αρχής και της τοπικής κοινωνίας για τις συνεχιζόμενες καθυστερήσεις στην υλοποίηση του έργου διανομής φυσικού αερίου στην περιοχή, από την εταιρεία EDA ΕΝΑΟΝ.

Στην επιστολή επισημαίνεται ότι, παρά τις διαβεβαιώσεις της εταιρείας το φθινόπωρο του 2024 για άμεση επανεκκίνηση των έργων και τήρηση συγκεκριμένου χρονοδιαγράμματος, μέχρι σήμερα δεν έχει σημειωθεί καμία πρόοδος. Το έργο παραμένει στάσιμο, γεγονός που πλήττει την τοπική επιχειρηματικότητα και υπονομεύει την ενεργειακή μετάβαση σημαντικών παραγωγικών μονάδων, όπως η γαλακτοβιομηχανία «ΔΩΔΩΝΗ».

Επιπλέον, η καθυστέρηση επηρεάζει τον προγραμματισμό βασικών έργων αστικής ανάπλασης του Δήμου, όπως οι ασφαλτοστρώσεις στη λεωφόρο Γράμμου, ενώ η μη υλοποίηση της δέσμευσης για δημιουργία γραφείου ενημέρωσης στα Ιωάννινα επιτείνει την αδιαφάνεια και την αγανάκτηση των πολιτών.

Η βουλευτής ζητά από τον αρμόδιο Υπουργό να παρέμβει άμεσα, ώστε να επανεκκινήσει το έργο διανομής φυσικού αερίου στην περιοχή των Ιωαννίνων και να διασφαλιστεί η δημόσια ενημέρωση για το επικαιροποιημένο χρονοδιάγραμμα και την πρόοδο των εργασιών.

Παρακαλούμε για την άμεση απάντηση και τις σχετικές ενέργειες.

**Η καταθέτουσα βουλευτής**

**Τζούφη Μερόπη**